Elektrisiteit ŉ ‘uitdaging’, nie ŉ ‘krisis’ – ZumaPresident Jacob Zuma op 11 Februarie 2015 Foto: Ntswe Mokoena, departement van kommunikasie President Jacob Zuma het Vrydag gesê Suid-Afrika se elektrisiteitskwessie is ŉ “uitdaging” maar nie ŉ krisis nie, en die regering weet hoe om dit aan te spreek. “Ek dink ons het ŉ uitdaging, nie ŉ krisis nie,” het Zuma tydens ŉ ontbytvergadering in Kaapstad gesê die oggend na hy in sy staatsrede ŉ R23 miljard-inspuiting vir Eskom aangekondig het. Die president het weer gesê die apartheidsregering is gedeeltelik verantwoordelik vir die geskeduleerde beurtkrag weens sy versuim om die kragvoorsiener se kapasiteit te vergroot. “As jy na elektrisiteit kyk, elektrisiteit het ŉ geskiedenis in die land, dit was nog nooit genoeg nie. Dit was omdat die regering destyds gesê het ‘ons het genoeg’,” het Zuma gesê. “Die aanvraag het na 1994 verskerp en gevolglik die kapasiteit wat ons het, ondermyn.” Hy het gesê hy is besorg oor die tekortkominge in die kragnetwerk en die regering wil bepaal of dit weens nalatigheid is. “Mens kan nie net sien hoe een kragstasie na die ander ineenstort omdat hulle nie gediens word nie. Waar is die mense wat daar werk? Wat doen hulle?” wou hy weet. Maar hy het gesê die regering glo hy kan die kapasiteitbeperkings oplos wat Eskom die afgelope paar weke genoop het om beurtkrag toe te pas. “Ons het ŉ plan. Dit is ŉ goeie plan, ŉ wonderlike plan en ons finansier dit. So dit is nie asof ons nie weet wat om te doen nie.” Zuma het bygevoeg die regering beplan om miljarde in infrastruktuurontwikkeling te belê en die land word erken deur die goeie internasionale betrekkinge.